Sophie Løhde (V), 2025-03-28:
Tak for det, formand, og tak for bemærkningerne og modtagelsen af regeringens lovforslag om at udvide ordningen, der giver visse patienter mulighed for at få tilskud til tandpleje.
Nu var der en hel del af de tilstedeværende ordførere, der var vikar for den ene eller den anden og andet, men jeg vil egentlig godt bruge noget tid på at sige nogle ord om, hvorfor det i dag er en god, men også vigtig dag for en række patientgrupper.
Vi taler om mennesker, der udvikler alvorlige tandproblemer.
Det er ikke, fordi de ikke har passet på deres tænder, men fordi de udvikler svære tandproblemer som følge af deres sygdom eller den behandling, de modtager i sundhedsvæsenet.
Derfor er det en god dag, for med det her lovforslag udvider vi nu den særlige tilskudsordning til tandpleje med yderligere tre nye patientgrupper.
Dermed vil endnu flere patienter fremover kunne få økonomisk hjælp, hvis deres sygdom eller behandling har givet alvorlige tandproblemer og som følge heraf også nogle store tandlægeregninger.
Det er et stort, men også vigtigt skridt i forhold til at skabe mere lighed i sundhed.
Bl.a. udvider vi ordningen med lovforslaget her, så patienter, der har en psykisk lidelse og er i behandling med psykofarmaka, har mulighed for at få tilskud, fordi længere tids behandling med en række af disse lægemidler kan give mundtørhed, hvilket kan resultere i betydelige tandproblemer for de pågældende patientgrupper.
Derfor kan mange borgere, der er i behandling med psykofarmaka, også opleve, at de efterfølgende står med nogle meget store tandlægeregninger, som det kan være svært at betale.
Det kan være en enormt stor belastning i sig selv for det første at forholde sig til sygdom, men for det andet også efterfølgende oveni at skulle forholde sig til alvorlige tandproblemer og efterfølgende også forholde sig til store tandlægeregninger, samtidig med at man har psykiske udfordringer.
Derfor er jeg rigtig glad for, at de patienter nu kan blive omfattet af ordningen og dermed kan få en vigtig og stor økonomisk håndsrækning.
Sidste år fremsatte jeg som indenrigs- og sundhedsminister et lovforslag, der for første gang siden 2012 udvidede hele den her tilskudsordning til tandpleje.
Det er det, der er fastsat i sundhedslovens § 166.
For med det lovforslag, der var der sidste år, sikrede vi, at bl.a. flere kræftpatienter, som har fået tandproblemer – igen er det ikke, fordi de ikke har passet på deres tænder, men fordi de som led i deres kræftbehandling har fået skadet deres tænder som følge af behandlingen – fik mulighed for at få tilskud til tandpleje.
Da vi så udvidede ordningen sidste år, var regeringen og aftalepartierne også enige om, at eventuelle uforbrugte midler fra den første udvidelse skulle bruges til at kunne levere endnu en udvidelse af ordningen.
Sundhedsstyrelsen skulle også se på, om der var patienter, der blev fremhævet i høringen i forbindelse med den første udvidelse, som burde omfattes af ordningen.
På baggrund af Sundhedsstyrelsens anbefalinger og det faglige oplæg, de har leveret til os, indgik vi den her yderligere aftale i november sidste år med alle Folketingets partier om endnu en udvidelse af ordningen.
Derfor vil jeg også lige sige som bemærkning til Alternativets ordfører, at det her jo ikke bare er noget, der er grebet ud af det blå; det bygger jo sådan set også på et solidt og vigtigt stykke arbejde fra Sundhedsstyrelsen.
Jeg er selvfølgelig glad for, at alle partier bakkede op om Sundhedsstyrelsens anbefalinger og bakkede op om, at vi nu kan levere en vigtig forbedring af vilkårene for flere patienter med alvorlig sygdom.
Med lovforslaget her udmønter vi så den politiske aftale fra november sidste år, så vi udvider sundhedslovens § 166, så tre nye patientgrupper kan søge om tilskud til tandpleje, hvis de som følge af deres sygdom eller behandling har et særligt behov for tandpleje.
Der er tale om patienter med svær psykisk lidelse, der behandles med psykofarmaka.
Der er tale om patienter, der behandles med en bestemt type psykofarmaka, antidepressiver.